**Muskego Settlement**, nær byen Muskego i Waukesha County, Wisconsin var en av de første norsk-amerikanske bosetningene i USA.
Bosetningens område faller innenfor grensene til byen Norway.

Kolonien ble etablert i 1839, primært av immigranter fra Telemark. Disse var ledet av John Nielsen Luraas, som i sin tur var rådet av brødrene Ansten og Ole Knudsen Nattestad fra Veggli i Numedal til å søke lykken i Wisconsin. Nattestadbrødrene emigrerte til USA i 1838 og grunnla den første norsk-amerikanske immigrantkolonien i Wisconsin, Jefferson Prairie Settlement i Rock County.

Innvandrergruppen fra Telemark tok 640 *acres* (2.6 km²) land i to deler av Waukesha County. Året etter kom to andre bosettere, Søren Tollefsen Bache og Johannes Johannsen. De slo seg ned i et naboområde i Racine County i sør, som etterhvert vokste til byen Norway. Muskego Settlement lå altså på grensen mellom to fylker.

I 1963 ble et historisk minnesmerke reist av staten Wisconsin ved inngangen til Norway Evangelical Lutheran Church, tvers over for Heg Park, ved Wisconsin Highway 36 i Wind Lake. Inskripsjonen på plaketten minnes lederne John Luraas, Even Hansen Heg, Johannes Johannsen, Søren Bache, Elling Eielsen, Claus Lauritz Clausen og James DeNoon Reymert.

Personer som har spilt en viktig rolle for kolonien
---------------------------------------------------

Johannes Johannsen og Søren Bache ble begge viktige for denne kolonien, Johannes Johansen satte opp «Muskego Manifesto» i 1845. Dette var et åpent brev fra bosetningen i Muskego til det norske folk som ga tilsvar på den norske regjeringens anti-emigrasjonspropaganda. Manifestet ble publisert i *Morgenbladet* i Christiania 1. april 1845. Mindre enn et år etter at manifestet ble skrevet døde Johansen.

Søren Bache forble i flere år en viktig person i Muskego, blant annet var han en av grunnleggerne av avisen *Nordlyset* som var den første norskspråklige avisen utgitt i USA. I 1847 reiste Søren Bache hjem til Norge og bosatte seg i Lier der han døde i 1890.

Flere immigranter kom etterhvert til. Blant disse var Even Hansen Heg (1790–1850) fra Drammen der han hadde eid og drevet et hotell. I Muskego etablerte han et slags transittsenter for immigranter. I løpet av 1843 ble Hegs låve reist, den var det første hjemmet mange av de norske immigrantene hadde i Amerika. Senere ble det et sosialt og religiøst sentrum i dette området. Låven spilte en viktig rolle i bosetningens tidlige historie, både som et møtested og et sosialt og religiøst sentrum for de norske immigrantene i Muskego. Heg var far til Hans Christian Heg.

I løpet av 1843 ankom Claus Lauritz Clausen til Muskego, og ble prest for bosetningen. Han organiserte den første norsk-lutherske kirken i USA, en menighet i Muskego som hadde sine røtter i den norske statskirketradisjonen. Dette var ikke den eneste menigheten som Clausen grunnla og betjente i området.

Elling Eielsen hadde emigrert til Amerika i 1839, og kom først til Muskego før han flyttet videre til Jefferson Prairie Settlement. I Jefferson arbeidet han som prest ifølge haugianernes tradisjon i årene 1846 til 1872. Den amerikanske luthersk-evangeliske kirken som ble grunnlagt der i 1846 fikk hans navn (Eielsensynoden).

James DeNoon Reymert som hadde emigrert til Amerika i 1842 kom til Muskego i 1847. Sammen med Even Hansen Heg og Søren Bache grunnla han den norskspråklige avisen *Nordlyset*, og han forble redaktør for den frem til 1850. I 1850 ble avisen solgt og flyttet til Racine.

Helse
-----

Bosetningen ble angrepet av sykdommer som malaria og kolera flere ganger, den siste sykdommen minst to ganger, i 1849 og 1851. Til slutt ble det opprinnelige bosetningsområdet forlatt og innbyggerne flyttet til andre områder i Sør-Wisconsin.

Referanser
----------

* «The Old Muskego Settlement», i *Waukesha Freeman*, 7. september 1916
* Rasmus Björn Anderson: *The first chapter of Norwegian immigration (1821-1840). Its causes and results. With an introduction on the services rendered by the Scandinavians to the world and to America*, publisert i Madison, 1895
* Henry Eduard Legler: *Leading Events of Wisconsin History: The Story of the State*, Sentinel Co, 1898

1. ↑  *History of the Town of Norway* (Norway Historical Society) Arkivert 31. januar 2006 hos Wayback Machine.
2. ↑  «*An Immigrant Shipload of 1840* (by C. A. Clausen. Norwegian-American Historical Association. Volume XIV: Page 54)». Arkivert fra originalen 14. april 2012. Besøkt 12. januar 2012.
3. ↑  «*Old Muskego Historic Marker* (Dictionary of Wisconsin History)». Arkivert fra originalen 11. juni 2011. Besøkt 12. januar 2012.
4. ↑  *The Muskego Manifesto* (Gene Estensen. Telelaget of America) Arkivert 21. november 2008 hos Wayback Machine.
5. ↑  *Emigration year by year*
6. ↑  *An Immigrant Exploration of the Middle West in 1839* (Norwegian-American Historical Association. Volume XIV: Page 41) Arkivert 27. februar 2012 hos Wayback Machine.
7. ↑  «*Even Hansen Heg* (Dictionary of Wisconsin History)». Arkivert fra originalen 10. juni 2011. Besøkt 12. januar 2012.
8. ↑  «*The Norwegian Immigrant and His Church* (Eugene L. Fevold. Norwegian-American Historical Association. Volume 23: Page 3)». Arkivert fra originalen 21. januar 2012. Besøkt 12. januar 2012.
9. ↑  *Norwegian Lutherans to celebrate founding of first church at Bergen*. (Janesville, Wisconsin Gazette. September 27, 1924)
10. ↑  «*James Denoon Reymert and the Norwegian Press*(by Martin L. Reymert. Norwegian-American Historical Association. Volume XII: Page 79)». Arkivert fra originalen 27. februar 2012. Besøkt 12. januar 2012.
11. ↑  *Health Conditions and the Practice of Medicine Among the Early Norwegian Settlers, 1825-1865* (Knut Gjerset and Ludvig Hektoen. Norwegian-American Historical Association. Volume I: Page 1 Arkivert 12. mars 2012 hos Wayback Machine.)